ພວກກະບົດ ສັງຫານ ທະຫານ ລັດຖະບານ 20 ຄົນ ໃນຊີເຣຍ
ທ່ານ Herve Ladsous ຫົວໜ້າ​ໜ່ວຍ​ຮັກສາ​ສັນຕິພາບ​ ສປຊ ກ່າວ​ວ່າ ພາລະກິດ​ຂອງ​ພວກ​ເຂົາ​ເຈົ້າຢູ່​ໃນ​ຊີ​ເຣຍ ຖືກໂຈະ​ໄວ້​​ເມື່ອ​ວັນ​ເສົາ​ແລ້ວ
ບັນດານັກເຄຶ່ອນໄຫວດ້ານສິດທິມະນຸດໃນຊີເຣຍ ກ່າວວ່າ ພວກນັກລົບກະບົດໄດ້ສັງຫານທະຫານລັດຖະບານຢ່າງໜ້ອຍ 20 ຄົນ ໃນການປະທະກັນຕະຫຼອດຄືນ ໃນຂະນະທີ່ຫົວໜ້າປະຕິບັດງານສັງເກດການຂອງອົງ ການສະຫະປະຊາຊາດກ່າວວ່າ ທີມງານຂອງທ່ານຈະຍັງປະຈໍາການຢູ່ໃນຊີເຣຍ ທີ່ເກີດເສິກສົງຄາມນັ້ນຕໍ່ໄປ ກຸ່ມສິ້ງຊອມສິດທິມະນຸດໃນຊີເຣຍ ທີ່ມີສໍານັກງານຢູ່ອັງກິດ ກ່າວເມື່ອວັນພຸດມື້ນີ້ວ່າ ໄດ້ເກີດການສູ້ລົບກັນເປັນເວລາຫຼາຍຊົ່ວໂມງ ໃນແຂວງ Latakia ທາງພາກຕາເວັນຕົກສຽງເໜືອຂອງປະເທດນັ້ນ ພົນຕີ Robert Mood ຫົວໜ້າຄະນະສັງເກດການສະຫະປະຊາຊາດທີ່ ເປັນຄົນນໍເວ ກ່າວເມື່ອວັນອັງຄານວານນີ້ວ່າ “ຄວາມເຈັບປວດຂອງປະ ຊາຊົນຊີເຣຍ” ນັ້ນກໍາລັງຮ້າຍແຮງຂຶ້ນໄປນັບມື້ ແລະຕໍ່ຄໍາຖາມກ່ຽວກັບການຍົກເລີກພາລະກິດສັງເກດການນັ້ນມັນຍັງເປັນການໄວເກີນໄປ ຊຶ່ງພົນຕີ ມູດ ກ່າວໃນຕອນນຶ່ງວ່າ: “ຂ້າພະເຈົ້າຍັງສືບຕໍ່ຍຶດໝັ້ນໃນພາລະກິດທີ່ມອບໝາຍໃຫ້ ໃນສະພາບທີ່ພວກເຮົາເປັນຢູ່ໃນຂະນະນີ້ ພວກເຮົາຈະບໍ່ໜີໄປທາງໃດ” ນາຍພົນ ມູດ ກ່າວຕໍ່ສະພາຄວາມໝັ້ນຄົງວ່າ ຄະນະສັງເກດການທີ່ບໍ່ປະກອບອາວຸດ ຈໍານວນ 300 ຄົນນັ້ນ ໄດ້ຕົກເປັນເປົ້າໃນການໂຈມຕີຫຼາຍໆຄັ້ງ ໃນບໍ່ເທົ່າໃດອາທິດຜ່ານມາ ທ່ານກ່າວວ່າ ລົດທີ່ໃຊ້ປະຕິບັດສັງເກດການຂອງອົງການສະຫະປະຊາຊາດຖືກທໍາລາຍເສຍຫາຍ ຢ່າງໜ້ອຍເກົ້າ ຄັນ ນາຍພົນມູດ ແລະທ່ານ Herve Ladsous ຫົວໜ້າໜ່ວຍຮັກສາສັນຕິ ພາບສະຫະປະຊາຊາດກ່າວວ່າ ພາລະກິດຂອງພວກເຂົາເຈົ້າຢູ່ໃນຊີເຣຍ ຖືກໂຈະໄວ້ເມື່ອວັນເສົາແລ້ວ ຍ້ອນວ່າເຫດການຄວາມຮຸນແຮງເພີ່ມທະວີຂຶ້ນ ແຕ່ຄະນະທີມສັງເກດການຍັງບໍ່ໄດ້ໜີອອກນອກປະເທດເທື່ອ ການຕິດສິນໃຈດັ່ງກ່າວເປັນຮ່ອງຮອຍທີ່ແຈ້ງຂາວວ່າ ແຜນສັນຕິພາບທີ່ນໍາສະເໜີໂດຍທ່ານ ໂກຟີ ອັນນັນ ທູດພິເສດນາໆຊາດນັ້ນແມ່ນລົ້ມແຫຼວແລ້ວ ໃນຂະນະດຽວກັນ ທີ່ເມືອງຕາກອາກາດ Los Cabos ປະເທດແມັກຊິໂກ ນັ້ນ ທ່ານ ບາຣັກ ໂອບາມາ ປະທານາທິບໍດີສະຫະລັດກ່າວວ່າ ຣັດ ເຊຍ ແລະ ຈີນ ກໍຍັງບໍ່ໄດ້ເຊັນລົງນາມ ຕໍ່ແຜນການໃດໆເພື່ອປົດອໍານາດ ປະທານາທິບໍດີຊີເຣຍ ທ່ານ Bashar al-Assad ນັ້ນ ແຕ່ຜູ້ນໍາທັງສອງປະເທດຮັບຮູ້ເຖິງໄພອັນຕະລາຍທີ່ມັນຈະກາຍເປັນສົງຄາມກາງເມືອງຂັ້ນ ຮ້າຍແຮງຢ່າງເຕັມອັດຕານັ້ນ